ིལ༔ ཐུགས་རྗེའི་སྤྱན་གྱིས་མཁའ་མཉམ་འགྲོ་ལ་གཟིགས༔ མཚན་ཐོས་ཙམ་གྱིས་ངན་འགྲོའི་འཇིགས་པ་སྐྱོབ༔ ཆོས་སྐུ་འོད་དཔག་མེད་ལ་ཕྱག་འཚལ་བསྟོད༔ མདུན་དུ་རྒྱལ་བ་ལོངས་སྐུ་སྤྱན་རས་གཟིགས༔ འཇིག་རྟེན་དབང་ཕྱུག་རིགས་དྲུག་སྐྱེ་སྒོ་གཅོད༔ བྱང་ཆུབ་སེམས་མ་འགྲོ་ཀུན་སྙིང་རྗེས་འདྲེན༔ ནམ་མཁའི་རྒྱལ་པོ་ཡབ་ཡུམ་ཕྱག་འཚལ་བསྟོད༔ ཧཱུྃ༔ ཤར་ཕྱོགས་ཞིང་ཁམས་རྡོར་སེམས་ཡབ་ཡུམ་ལ༔ སྐུ་ཡི་རིགས་མཆོག་བདེ་གཤེགས་ཚོགས་ཀྱིས་བསྐོར༔ མངོན་དགའི་ཞིང་ཁམས་ལྷ་ལ་ཕྱག་འཚལ་བསྟོད༔ ཧཱུྃ༔ ལྷོ་ཕྱོགས་ཞིང་ཁམས་རིན་འབྱུང་ཡབ་ཡུམ་ལ༔ ཡོན་ཏན་རིགས་མཆོག་བདེ་གཤེགས་ཚོགས་ཀྱིས་བསྐོར༔ དཔལ་ལྡན་ཞིང་ཁམས་ལྷ་ལ་ཕྱག་འཚལ་བསྟོད༔ ཧཱུྃ༔ ནུབ་ཕྱོགས་ཞིང་ཁམས་སྣང་མཐའ་ཡབ་ཡུམ་ལ༔ གསུང་གི་རིགས་མཆོག་བདེ་གཤེགས་ཚོགས་ཀྱིས་བསྐོར༔ བདེ་ཆེན་ཞིང་ཁམས་ལྷ་ལ་ཕྱག་འཚལ་བསྟོད༔ ཧཱུྃ༔ བྱང་ཕྱོགས་ཞིང་ཁམས་དོན་གྲུབ་ཡབ་ཡུམ་ལ༔ ཕྲིན་ལས་རིགས་མཆོག་བདེ་གཤེགས་ཚོགས་ཀྱིས་བསྐོར༔ ལས་རབ་ཞིང་ཁམས་ལྷ་ལ་ཕྱག་འཚལ་བསྟོད༔ ཧཱུྃ༔ སངས་རྒྱས་བྱང་སེམས་གྲངས་མེད་ཞིང་གི་ལྷ༔ རྡུལ་གཅིག་སྟེང་ན་རྡུལ་སྙེད་བཞུགས་པ་ལ༔ ལུས་ངག་ཡིད་གསུམ་གུས་པས་ཕྱག་འཚལ་བསྟོད༔ ཧཱུྃ༔ མཁའ་དབྱིངས་ཞིང་གི་དབང་ཕྱུག་ཚེ་དཔག་མེད༔ འཇའ་ལུས་སྐྱེ་འཆི་གཉིས་སྤངས་པདྨ་འབྱུང་༔ བདེ་གཤེགས་རྒྱལ་པོ་ལྷུན་གྲུབ་འདུས་མ་བྱས༔ སྐུ་ལྔ་མཚན་བརྒྱད་འགྲོ་བ་ཡོངས་ཀྱི་མགོན༔ ལོང་མེད་སེམས་ཅན་ཐུགས་རྗེས་སྐྱོབ་མཛད་ལྷ༔ ཐུགས་རྗེ་རྒྱུན་མི་འཆད་པའི་ཡུམ་ཆེན་མོ༔ གྲངས་མེད་སྤྲུལ་པས་རིག་འཛིན་གསང་ལམ་སྟེར༔ འཇའ་ལུས་བགྲེས་རྒུད་བྲལ་བའི་ལྷ་ལྕམ་འཁྲིལ༔ པད་འབྱུང་ཡབ་ཡུམ་སྐུ་ལ་ཕྱག་འཚལ་བསྟོད༔ ཧཱུྃ༔ ཞི་བའི་ལས་མཛད་རྡོ་རྗེ་ཐོད་ཕྲེང་རྩལ༔ ལྷ་ཡི་རིག་འཛིན་ཚོམ་བུ་གྲངས་མེད་བསྐོར༔ ལྟ་ན་བཀོད་ཞིང་ལྷ་ལ་ཕྱག་འཚལ་བསྟོད༔ ཧཱུྃ༔ རྒྱས་པའི་ལས་མཛད་རཏྣ་ཐོད་ཕྲེང་རྩལ༔ མི་ཡི་རིག་འཛིན་ཚོམ་བུ་གྲངས་མེད་བསྐོར༔ འཐུག་པོ་བཀོད་ཞིང་ལྷ་ལ་ཕྱག་འཚལ་བསྟོད༔ ཧཱུྃ༔ དབང་གི་ལས་མཛད་པདྨ་ཐོད་ཕྲེང་རྩལ༔ ཚེ་ཡི་རིག་འཛིན་ཚོམ་བུ་གྲངས་མེད་བསྐོར༔ མཁའ་དབྱིངས་བཀོད་ཞིང་ལྷ་ལ་ཕྱག་འཚལ་བསྟོད༔ ཧཱུྃ༔ དྲག་པོའི་ལས་མཛད་ཀརྨ་ཐོད་ཕྲེང་རྩལ༔ ཀླུ་ཡི་རིག་འཛིན་ཚོམ་བུ་གྲངས་མེད་བསྐོར༔ ལྕང་ལོ་བཀོད་ཞིང་ལྷ་ལ་ཕྱག་འཚལ་བསྟོད༔ ཧཱུྃ༔ རིག་འཛིན་འདུས་པའི་གཙོ་འཁོར་གྲངས་མེད་པ༔ བདག་ལུས་བློ་ཡིས་བླངས་ནས་གུས་པ་ཡིས༔ ཕྱག་འཚལ་བདེ་ཆེན་ཞྀང་ཁམས་བགྲོད་པར་ཤོག༔ ༼༡༽ ཨོྃ་ཨ་མི་དྷེ་ཝ་ཧྲཱིཿ ༼༢༽ ཨོྃ་པདྨ་དྷ་ར་ཧྲཱིཿ ༼༣༽ ཨོྃ་ཨ་མི་དྷེ་ཝ་ཨཱ་ཡུར་སིདྡྷི་ཧཱུྃ༔ ༼༤༽ ཨོྃ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ༼༥༽ ཨོྃ་ཛྙཱ་ན་ཌཱཀྐི་ཧ་རི་ནི་ས་ཧཱུྃ༔ ༼༦༽ ཨོྃ་ཧཱུྃ་ཏྲཱྃ་ཧྲཱིཿཨ་མཱྃ་ལཱྃ་མཱྃ་པཱྃ་ཏཱྃ་ཛ་ཧཱུྃ༔ ༼༧༽ ཨོྃ་ཨཱ་ལི་ཀཱ་ལི་ཛྙཱ་ན་པཉྩ་ས་ཏྭ་ཀྲོ་ཏ་མུ་ནེ་ཡེ་སྭཱ་ཧཱ༔ ༼༨༽ ཨོྃ་ཨཱཿཧཱུྃ་ཧྲཱི་སྭཱ་ཧཱ༔ «ཞེས་པ་དང་པོ་སངས་རྒྱས་ལག་འཆང་གི་གཟུངས༔ གཉིས་པ་སངས་རྒྱས་མཉམ་སྦྱོར་གྱི་གཟུངས༔ གསུམ་པ་སངས་རྒྱས་རྔ་སྒྲའི་གཟུངས༔ བཞི་པ་རིག་འཛིན་བླ་མའི་གཟུངས༔ ལྔ་པ་ཞིང་ཁམས་ལྷ་མོའི་གཟུངས༔ དྲུག་པ་བདེ་གཤེགས་རྩ་བའི་གཟུངས༔ བདུན་པ་བདེ་གཤེགས་རིགས་ལྔའི་གཟུངས༔ བརྒྱད་པ་སངས་རྒྱས་རྩེ་མོ་མཉམ་སྦྱོར་གྱི་གཟུངས༔ གཟུངས་སྔགས་རྩ་བའི་སྒྲུབ་ཐབས་རྣམས་རིམ་པར་ཕྱེ་ན༔ སངས་རྒྱས་ལག་འཆང་གིས་དཔལ་དང་པོའི་ས་ཐོབ༔ སངས་རྒྱས་མཉམ་སྦྱོར་གྱིས་བསྐྱེད་རྫོགས་ཀྱི་ས་ཐོབ༔ སངས་རྒྱས་རྔ་སྒྲས་འཆི་བ་མེད་པའི་ས་ཐོབ༔ རིག་འཛིན་བླ་མས་ཚེ་གཅིག་ལ་ལུས་མ་བོར་བར་མཁའ་སྤྱོད་བགྲོད༔ ཞྀང་ཁམས་ལྷ་མོས་བདེ་ཆེན་རྒྱལ་པོ་མཆོག་གི་དངོས་གྲུབ་ཐོབ༔ བདེ་གཤེགས་རྩ་བའི་གཟུངས་ཀྱིས་རིགས་ལྔའི་ས་ཐོབ༔ བདེ་གཤེགས་རིགས་ལྔས་ཞིང་ཁམས་ལྔ་གང་མོས་འགྲུབ༔ སངས་རྒྱས་རྩེ་མོས་ཕྱིར་མི་ལྡོག་གི་ས་ཐོབ་ནས་རིགས་དང་པོ་སངས་རྒྱས་དངོས་ཀྱི་གོ་འཕང་འགྲུབ་བོ༔ དེས་ན་ཐེག་པ་རིམ་བགྲོད་མི་དགོས་པའི་སངས་རྒྱས་དང་པོ་ནི་ཅི་ཡང་མ་ལྟོས༔ བསྐྱེད་རིམ་ལ་གོམས་འདྲིས་དགོས་ཚུན་ཞིང་སྒྲུབ་འདི་ཉིད་རང་གཙོ་ཆེ༔ ཅི་ཕྱིར་རྣམ་རྟོག་ངན་གོམས་དགེ་བ་བཟང་གོམས༔ དེ་ཡང་ཞིང་ཆོས་སྐུ་སྦྱོང་བ་ལོངས་སྐུ་རུ་སྦྱོང་བ་སྤྲུལ་སྐུ་རུ་སྦྱོང་བ་གསུམ་སོགས་ཕྱོགས་གཅྀག་དྲིལ་དུ་སྒྲུབ་པ་ཡིན་ཏེ༔ ཆོས་སྐུ་ནི་མཉམ་ཉིད༔ ལོངས་སྐུ་ནི་ཞལ་ཕྱག་རྫོགས་པ༔ སྤྲུལ་སྐུ་མཚན་ཉིད་ཀུན་རྫོགས་ཅེས་པས༔ ཆོས་སྐུ་རྒྱལ་བ་འོད་དཔག་མེད༔ ལོངས་སྐུ་སྤྱན་གཟིགས་དང་རིགས་ལྔ༔ སྤྲུལ་སྐུ་འཆི་མེད་པདྨ་འབྱུང་གནས༔ དེ་ཕྱོགས་གཅིག་ཏུ་སྒྲུབ་པའོ༔ ཚོགས་བསགས་ཐམས་ཅད་ཀྱི་ཆ་ལག་རྫོགས་ནས་སྒྲིབ་སྦྱོང་ཕྱག་དང་བཤགས་པ་ཡིན་ཏེ༔ ཕྱག་ནི་སྔོན་དུ་སོང་བ་ལས༔ རྗེས་ཀྱང་བཤགས་པ་སོ་སོ་དང་འབྲེལ་ཀྱང་རུང་༔ བརྒྱད་པ༔» ན་མོ་ཕྱོགས་བཅུའི་ཞིང་དུ་བཞུགས་པའི་སངས་རྒྱས་དང་༔ བྱང་སེམས་འཕགས་ཚོགས་བདག་ལ་དགོངས་སུ་གསོལ༔ བདག་སོགས་སྐྱེ་བ་འདི་དང་ཚེ་རབས་སུ༔ རྣམ་སྨིན་འཁོར་བའི་རྒྱུ་བསགས་ཅི་མཆིས་པ༔ བདེ་གཤེགས་རྒྱལ་བའི་མདུན་དུ་མཐོལ་ལོ་བཤགས༔ དེ་བཞིན་མཚམས་མེད་ལྔ་ཡི་ལས་ལ་ནི༔ མ་བྱིན་བླངས་དང་རྐུ་འཕྲོག་བཅོམ་པ་དང་༔ གཞན་ལ་འཕྲོག་ཏུ་བཅུག་དང་བཀའ་སྩལ་པ༔ དཀོན་མཆོག་མཆོད་པ་ཕྲི་དང་བཅོམ་པ་དང་༔ ལྷ་ཁང་དཀར་མེ་བཅོམ་དང་སྙན་དར་བྲེགས༔ དེ་བཞིན་གསུང་རབ་ཀློག་པའི་གླུད་ཟོས་དང་༔ མཆོད་རྟེན་གང་ཞིག་སཱཙྪའི་དཀོར་ལ་འབག༔ ཞལ་ཟས་བཅོམ་དང་མེ་ཏོག་ཡོན་ཆབ་བཅད༔ དྲི་སྤོས་ངར་བསད་འབོག་པའི་ཐལ་བ་སྤུར༔ འོག་རླུང་ར་སུན་དྲི་དང་ཐ་དུད་བཏང་༔ བྲིས་སྐུ་ཐང་རྟེན་ནོ་གཡོལ་ཆུ་ཤར་བགོམས༔ གཙུག་ལག་འབག་པའི་གཤང་ལྕི་འདོར་བ་དང་༔ རྒྱལ་བའི་ཁྲི་གདན་རྣམས་ལ་འགོམ་པ་དང་༔ དེ་བཞིན་ཕྱོགས་བཅུའི་དགེ་འདུན་བཅོམ་པ་དང་༔ ཕ་དང་མ་ཡི་དོན་དུ་སློང་བ་དང་༔ རང་གི་ལྟོ་གོས་དོན་དུ་སློང་བ་དང་༔ མ་སྦྱིན་པ་ལ་ཡང་ཡང་སློང་བ་དང་༔ མ་མཐོང་བ་ལ་འཕྲོག་དང་རྐུ་བ་དང་༔ གཞན་གྱིས་འཕྲོག་པའི་ལས་ཀྱིས་བསྐུལ་བ་དང་༔ མ་འོས་པ་ཡི་ཕྱག་སྣ་ལེན་པ་དང་༔ མི་ཞུ་བ་ཡི་འབུལ་ཚོགས་སྡུད་པ་དང་༔ བདུན་ཞག་བཞི་བཅུའི་དཀོར་ལ་འབག་པ་དང་༔ ཆོས་གོས་བླ་གོས་སྐྱེ་བོས་རེག་པ་དང་༔ བུད་མེད་རྣམས་ཀྱིས་སྦགས་པའི་ཟས་ལ་སོགས༔ དཀོན་མཆོག་གསུམ་ལ་གནོད་པའི་ལས་བསགས་པ༔ མཚམས་མེད་དང་པོ་བགྱིས་པ་མཐོལ་ལོ་བཤགས༔ དེ་ནས་མི་གཙང་མཚམས་མེད་བསགས་པའི་རྒྱུ༔ དཀོན་མཆོག་རྣམ་པ་གསུམ་གྱི་གླུད་ཟོས་དང་༔ དགེ་འདུན་ནོར་བརྣག་ཅན་གྱི་དཀོར་ཟས་དང་༔ མཚན་ཉིད་གྲུབ་མཐའ་པ་ཡི་ཁ་འཕྲོ་ཟས༔ རིགས་དྲུག་ཁ་ཆིངས་བགྱིས་པའི་ཡས་རྫས་དང་༔ སྡིག་སྤྱོད་རྒྱལ་པོས་ཕྲོགས་པའི་བཅོམ་ཟས་དང་༔ སྡེ་བརྒྱད་ཁ་ཆིངས་སེར་བ་སྲུང་བའི་ཡོན༔ དམངས་པོའི་ལན་ཆགས་སྲིའུ་གསོ་བའི་གླ༔ ཚོང་འདུས་ལ་སོགས་ཤན་པའི་ལག་ཟས་དང་༔ ལྷོ་ཚོང་བྱང་ལ་འདྲེན་སོགས་མཐའ་ཟས་དང་༔ སྨོན་ལམ་ལོག་པས་འབྲེལ་བའི་མནའ་ཟས་དང་༔ ཉམས་པའི་ཟས་དང་ཉམས་པའི་གོས་ལ་འབག༔ དམ་ཉམས་གྲོགས་དང་འགྲོགས་པ་ལ་སོགས་པ༔ མི་གཙང་པ་ལ་འབག་པའི་ལས་བསགས་པ༔ མཚམས་མེད་གཉིས་པ་བགྱིས་པ་མཐོལ་ལོ་བཤགས༔ ཁྱད་པར་མི་མཐུན་སྦྱོར་བ་རྩུབ་པའི་ལས༔ ཕྱོགས་བཅུར་འཁྲུག་པའི་དམག་ཆེན་གཡུལ་ངོ་བསྐུལ༔ འབྱུང་བ་འཁྲུག་པའི་རྫས་ངན་བསྲེགས་པ་དང་༔ ཟུར་ཟ་བགྱིས་པས་དགོན་སྡེ་དཀྲུགས་པ་དང་༔ བྱང་སེམས་དགེ་འདུན་མཐུན་གཉིས་ཕྱེ་བ་དང་༔ མ་མཐོང་ཚུན་གྱིས་རྒྱུས་ཆེན་བཤད་པ་དང་༔ ཕ་མ་སྤུན་ཟླ་གཉེན་འཁོར་དཀྲུགས་པ་དང་༔ ཡུལ་གྲུ་མཐའ་འཁོབ་འཁྲུག་པའི་གཞི་བཞག་དང་༔ དོན་མེད་རྣམས་ལ་ལམ་གོལ་བསླབ་པ་དང་༔ དུས་མ་ཡིན་པར་གཏམ་ངན་བཤད་པ་དང་༔ ཉེས་མེད་སེམས་ཅན་ཀུ་དིར་སྒྲོགས་པ་དང་༔ ཉམ་ཆུང་རྣམས་ལ་སྔངས་སྐྲག་བགྱིས་པ་སོགས༔ ཕྲ་མ་བཅུག་དང་རྫུན་སྨྲ་དབྱེན་བགྱིད་པ༔ མཚམས་མེད་གསུམ་པ་བསགས་པ་མཐོལ་ལོ་བཤགས༔ དེ་བཞིན་ལུས་ངག་ཡིད་ཀྱི་སྒོ་ནས་ནི༔ ཕ་ནི་དང་པོ་སྒྱུ་ལུས་སྦྱིན་པའི་གཉེན༔ ཚིག་རྩུབ་འཐབ་དང་སྦྱོར་བ་ངན་པ་དང་༔ དེ་བཞིན་མ་ནི་སྒྱུ་ལུས་བསྐྱེད་པ་སྟེ༔ ཁེངས་སེམས་ཆེ་བས་དྲིན་ལན་བཅག་པའི་རིགས༔ ལུས་དང་སེམས་ཀྱི་ཕ་མ་བསད་པ་དང་༔ དེ་བཞིན་ལས་ཀྱི་ཕ་མར་གྱུར་པ་ཡི༔ དྲིན་ཅན་སྒོ་ནོར་བཟང་པོ་བསད་པ་དང་༔ ཞོན་རྟ་བཀལ་ཁལ་བུ་ལོན་དམྱལ་བ་སྟེར༔ རྨོ་རྐོ་ཚོང་འདུས་དམྱལ་བ་དངོས་བསགས་དང་༔ སེམས་ཅན་མ་བུ་ཕྲལ་ནས་བསད་པ་དང་༔ དུས་གཅིག་གྲངས་མེད་སྲོག་བཅད་ཉ་འཕྲང་བྱས༔ ཕག་དང་གཅན་གཟན་སྡིག་པའི་རིང་བསྲེལ་ཟོས༔ སྔོན་གྱི་ལན་ཆགས་སྲོག་ལན་བསད་པ་དང་༔ ཞེ་སྡང་མི་དང་གདུག་པའི་ཁྱི་དང་ནི༔ ང་རྒྱལ་རྟ་དང་འདོད་ཆགས་བྱ་དང་ནི༔ གཏི་མུག་ཕག་དང་ཤིན་ཏུ་ཁྲོ་བ་སྦྲུལ༔ ཉེས་མེད་བཙོན་དུ་བཅུག་དང་རི་དྭགས་བསད༔ དྲིན་ཆེན་ལུས་ཀྱིས་བསྐྱངས་པའི་གནག་ལུག་བསད༔ ཚེ་གཅིག་སངས་རྒྱས་སྟེར་བའི་བླ་མ་ལ༔ ལུས་ཀྱིས་ལྟུང་བ་བསགས་པས་དམ་ཚིག་བསད༔ ངག་གིས་སྐུར་བ་བཏབ་པས་དམ་ཆོས་བསད༔ ཡིད་ཀྱིས་ལོག་ལྟ་བགྱིད་པས་སངས་རྒྱས་བསད༔ བསྙེན་བཀུར་མོས་པ་མ་བགྱིས་དགེ་འདུན་བསད༔ དབང་བསྐུར་དམ་ཚིག་མ་སྲུང་སྡོམ་པ་བསད༔ ལྟུང་བ་བཞི་དང་བཅས་པས་ཉེས་བསླབ་བསད༔ ཁྱད་པར་ཁ་བཅུག་བསད་དང་ཡིད་སེམས་བསད༔ སྲོག་ཡོད་སྲོག་མེད་ཐབས་ཀྱིས་བསད་པ་དང་༔ དུག་དང་མཚོན་དང་མེ་ཆུར་བསད་པ་དང་༔ ལུས་ཀྱི་སྲིན་བུ་ལ་སོགས་བསད་པ་དང་༔ རྐང་འགྲོ་ལག་འདོན་ཆེད་དུ་བསད་པ་དང་༔ ཤིན་ཏུ་མཚམས་མེད་དགེ་བཅུར་བསྔོས་ནས་བསད༔ སྲོག་བཅད་ལས་ཀྱིས་བསད་པའི་རྣམ་སྨིན་དང་༔ མཚམས་མེད་བཞི་པ་བསགས་པ་མཐོལ་ལོ་བཤགས༔ དཀོན་མཆོག་གསུམ་ལ་སྨད་པ་བྱེད་པ་དང་༔ དམ་པའི་ཆོས་ནི་སྤངས་པར་བྱ་བ་དང་༔ སེམས་ཅན་རྣམས་ལ་འཚེ་བར་བྱེད་པ་དང་༔ གསང་སྔགས་ཆོས་ལ་ལོག་ལྟའི་རུ་ཏྲ་དང་༔ མཚན་ལྡན་བླ་མ་སྙིང་ནས་སྨད་པ་དང་༔ རིག་འཛིན་གདུང་གི་དབུ་འཕང་སྨད་པ་དང་༔ དཀོན་མཆོག་རྣམ་གསུམ་དབུ་འཕང་སྨད་པ་དང་༔ དགེ་བའི་བཤེས་གཉེན་ཐབས་ཀྱིས་སྨད་པ་དང་༔ གཡོ་ཅན་རྣམས་ཀྱིས་གང་ཟག་སྨད་པའི་ལས༔ རང་ནི་ཐབས་ཀྱིས་བསྟོད་པ་བྱེད་པ་དང་༔ གཞན་ནི་ཤུགས་ཀྱིས་སྨད་པ་བྱེད་པ་སྟེ༔ ངོས་ལྐོག་བགྱིས་ནས་སེམས་ཀྱི་ཁྲག་བྱུག་དང་༔ བཟང་རྐྱེན་ངན་རྐྱེན་དགེ་བའི་བར་ཆད་དང་༔ གཞན་སྣང་བསླུ་ཕྱིར་སངས་རྒྱས་སྨད་པ་དང་༔ རྡོ་རྗེ་སློབ་དཔོན་སྐུ་དགྲ་བགྱིས་པ་དང་༔ བྱང་ཆུབ་སེམས་དཔའ་རྣམས་ཀྱི་དགོངས་པ་དཀྲུགས༔ བསམ་གཏན་སྒོམ་པ་རྣམས་ཀྱི་དབེན་རི་ཕྲོགས༔ བསྙེན་སྒྲུབ་དགེ་བ་རྣམས་ལ་བར་ཆད་བརྩམས༔ ཀུ་རེ་བཞད་གད་ཚུལ་དུ་བླ་མ་སྨད༔ དམ་ཉམས་སྡོམ་ཉམས་མ་བཤགས་མཆོད་པ་འགོམ༔ ཁྲུས་མ་བགྱིས་པས་བླ་མའི་སྐུ་ལ་རེག༔ འབག་པ་རྣམ་བཞིར་འབགས་ཤིང་བླ་མ་མཆོད༔ བླ་མའི་སྐུ་ཡི་གྲིབ་མ་བགོམས་པ་དང་༔ བླ་མའི་ཁྲི་གདན་སྒབ་ཤམ་བསྐྱོད་པ་དང་༔ དམ་ཚིག་བུམ་པར་དུག་ཆུ་བླུགས་པ་དང་༔ དམ་ཚིག་གཡེལ་བའི་དབྱེན་དུ་འབུད་པ་སོགས༔ བླ་མ་སངས་རྒྱས་བླ་མ་ཆོས་དང་ནི༔ བླ་མ་དགེ་འདུན་བླ་མ་རིག་འཛིན་པ༔ གཟུགས་སྐུ་བླ་མ་བསོད་ནམས་ཚོགས་ལས་འཁྲུངས༔ དོན་དམ་བླ་མ་ཆོས་སྐུ་སངས་རྒྱས་ལ༔ ངན་སེམས་སྣ་ཚོགས་བགྱིས་པའི་ཁྲག་བྱུགས་པ༔ མཚམས་མེད་ལྔ་ཡི་ལས་བསགས་མཐོལ་ལོ་བཤགས༔ དེ་བཞིན་ཉེ་བ་ལྔ་དང་ལྟུང་བ་ལྔ༔ མི་དགེ་བཅུ་པོ་བགྱིད་པ་མཐོལ་ལོ་བཤགས༔ སོ་སོར་ཐར་པ་རྣམས་ཀྱི་སྡོམ་པ་དང་༔ བྱང་ཆུབ་སེམས་དཔའ་རྣམས་ཀྱི་བསླབ་པ་དང་༔ རྡོ་རྗེ་སྔགས་ཀྱི་དམ་ཚིག་ཉམས་པ་དང་༔ དབང་བསྐུར་དཀྱིལ་འཁོར་དམ་ཚིག་ཉམས་པ་སོགས༔ ངན་སོང་སྒོ་བཞི་བསགས་པ་མཐོལ་ལོ་བཤགས༔ བག་མེད་ལས་ཀྱིས་མནར་མེད་རྒྱུ་བསགས་དང་༔ ཕྱི་ནང་དམ་ཚིག་འགལ་བ་ཅི་མཆིས་པ༔ ཞིང་ཁམས་ལྷ་ལ་མཐོལ་བཤགས་བཟོད་པར་གསོལ༔ མི་སྒྲིབ་བདེ་ཆེན་ཞིང་ཁམས་བགྲོད་པར་ཤོག༔ «ཅེས་པས་འགྱོད་ཚངས་ཕུལ་བས་ལས་སྒྲིབ་ཐམས་ཅད་བྱང་ཞིང་རྣམ་མཁྱེན་ཐར་པ་ཆེན་པོའི་གོ་འཕང་ཐོབ་པར་འགྱུར་རོ༔ ཐ་མ་རྗེས་ཤེས་བསྔོ་སྨོན་ཅི་རིགས་བྱ༔ འདི་ཉིད་བདེ་ཆེན་ཞིང་སྒྲུབ་བྱ་བ་སྨོན་ལམ་གྱི་ཆོས་ཞེས་པ་སྤྲོས་བཅས་སྤྲོས་མེད་ཅི་བདེར་བྱ༔ ས་མ་ཡ༔ ཨེ་མ་ཟབ་པའི་ཐེག་ཆེན་ཡང་རྩེ་ལྷ༔ བདེ་ཆེན་ཞིང་སྒྲུབ་སྐུ་གསུམ་མཉམ་སྦྱོར་ཉིད༔ གུ་རུ་རྗེ་ཡི་བཀའ་བཞིན་ལེགས་པར་བཀོད༔ མ་འོངས་སྐལ་ལྡན་བློ་གྲོས་སྙིང་པོ་ཅན༔ ལས་ཅན་སྐྱེས་བུ་དེ་ཡིས་འབྱིན་པའི་ཚེ༔ སྨོན་ལམ་ཚོགས་གཉིས་རྒྱ་མཚོའི་སྣོད་ལ་སྤྲོད༔ ཞིང་སྒྲུབ་འདི་ལ་འབད་པའི་སྐལ་ལྡན་རྣམས༔ དག་པ་མཁའ་སྤྱོད་བགྲོད་པར་བྱིན་གྱིས་རློབས༔ ཨོ་རྒྱན་བདེ་ཆེན་རྒྱལ་པོའི་དགོངས་པ་ཡིན༔ འདི་ཉིད་ཉིན་རེ་ཚར་རེར་མ་ཆག་ན༔ སྐྱེ་བ་བདུན་ལ་ངན་འགྲོ་ལྟུང་མི་འགྱུར༔ སངས་རྒྱས་རབ་བདུན་གོ་འཕང་རྙེད་དེ་མཆི༔ ཞལ་གདམས་བཅུ་གསུམ་མན་ངག་སྒྲུབ་ཁོག་བཅས༔ གྲོགས་ལྔར་གདམས་པ་མི་བརྗེད་གཟུངས་བརྟེན་ནས༔ དབྱངས་ཅན་མཚོ་རྒྱལ་ཁོ་མོ་བདག་གིས་བཀོད༔ སྙིང་བྱང་འདི་ཀ་རྗེ་ཡི་བཀའ་དྲིན་ཉིད༔ དྲེགས་པ་སྡེ་ལྔས་རྒྱ་འདི་ལེགས་པར་སྲུངས༔ མཆིམས་ཕུའི་བྲག་དམར་མི་ནུབ་ཨ་ཐཾ་རྒྱ༔ བཙན་དང་རྒྱལ་པོས་བསྟན་པའི་བྱ་ར་མཛོད༔» ས་མ་ཡ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ མི་ནུབ་རྒྱ༔ ཁོ་བོ་ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོ་ཡིས་ས་ཁྱི་ལོར་བསམ་ཡས་མཆིམས་ཕུའི་བྲག་མར་ཀེའུ་ཚང་ནས་གདན་དྲངས་ཤིང་ལྕགས་མོ་ཕག་གི་ལོར། སྤྲུལ་སྐུ་པདྨ་ལས་འབྲེལ་རྩལ་གྱིས་ཐུགས་སྒྲུབ་དཀྱིལ་འཁོར་གྱི་དབང་ཆེན་སྐབས་བཀས་བསྐུལ་ངོར་ནང་ཆེན་རྒྱལ་པོའི་ཨེ་ཝཾ་སྒར་དུ་ཤོག་སེར་ནས་བོད་ཡིག་ཏུ་ཞལ་བཤུས་སོ། མངྒ་ལཾ།། །།